08.09.2021

**Δελτίο Τύπου**

**Νέα επικοινωνία Μίλτου Χρυσομάλλη με Στέφανο Κοτσώλη: Διορθώσεις από τον ανάδοχο για την Τριφυλία χωρίς άλλη ταλαιπωρία των ιδιοκτητών.**

Χωρίς καμία ταλαιπωρία των πολιτών της Τριφυλίας αντιμετωπίζει η «Κτηματολόγιο Α.Ε.» το ζήτημα που ανέκυψε με την προανάρτηση των δικαιωμάτων στην περιοχή. Όπως ενημέρωσε τον βουλευτή Μεσσηνίας της ΝΔ Μίλτο Χρυσομάλλη ο Γενικός Διευθυντής της «Κτηματολόγιο Α.Ε.» . Στέφανος Κοτσώλης, και έπειτα και από την επιτόπια ενημέρωσή του στην Καλαμάτα, η εταιρεία θα προχωρήσει άμεσα σε διακοπή και παράταση της προανάρτησης για τον Δήμο Τριφυλίας, μέχρις ότου ο ανάδοχος προχωρήσει σε όλες τις απαραίτητες διορθώσεις στις καταχωρήσεις. Οι πολίτες της Τριφυλίας δεν θα ταλαιπωρηθούν με την υποβολή ενστάσεων ούτε θα απαιτηθεί να επανακαταθέσουν τα έγγραφα και τα τοπογραφικά διαγράμματα που είχαν υποβάλει αρχικά, καθώς όλη η διαδικασία θα γίνει από τον ανάδοχο και την «Κτηματολόγιο Α.Ε.». Με το πέρας των διορθώσεων, τότε θα εκκινήσει ξανά η διαδικασία προανάρτησης για την Τριφυλία.

«*Η πολιτική ηγεσία του Υπουργείου Ψηφιακής Διακυβέρνησης και η «Κτηματολόγιο Α.Ε.» απέδειξαν εμπράκτως την ευαισθησία τους και τα άμεσα αντανακλαστικά τους, στο ζήτημα που ανέκυψε με την προανάρτηση των δικαιωμάτων στην Τριφυλία. Ευχαριστώ ξανά τον υπουργό και τον υφυπουργό, και κυρίως τον Γενικό Διευθυντή της «Κτηματολόγιο Α.Ε.» και συνάδελφο Στέφανο Κοτσώλη, για την άμεση και ουσιαστική λύση, χωρίς άλλη ταλαιπωρία για τους συμπολίτες μας στην Τριφυλία, χωρίς επανυποβολή δικαιολογητικών ή ενστάσεων. Σύντομα η «Κτηματολόγιο Α.Ε.» θα προχωρήσει και στις σχετικές αναλυτικές ανακοινώσεις μέσω της ιστοσελίδας της*», σημείωσε ο Μίλτος Χρυσομάλλης.